b'\n_START_ARTICLE_\nSarawak\n_START_SECTION_\nHistoria\n_START_PARAGRAPH_\nSarawak oli 1500-luvulta 1800-luvulle asti osa Brunein sulttaanikuntaa. Vuonna 1841 brittil\xc3\xa4inen James Brooke saapui Borneon saarelle. Brunei k\xc3\xa4rsi levottomuuksista Brooken saapumisen aikoihin, sill\xc3\xa4 Sarawakissa kapinalliset olivat nousseet Brunein sulttaania vastaan. Brooke liittoutui sulttaanin kanssa ja kapina saatiin kukistettua. Sulttaani teki Brookesta kiitokseksi Kuchingin rad\xc5\xbeain ja antoi t\xc3\xa4lle siivun Sarawakista. Vuonna 1846 h\xc3\xa4nen arvonimest\xc3\xa4\xc3\xa4n tuli perinn\xc3\xb6llinen ja n\xc3\xa4in sai alkunsa valkoisten rajahien dynastia. Brooke yritti saada Britannian hallitusta kiinnostumaan maan hallintaan ottamisesta, mutta brittihallitus ei uskonut Brooken v\xc3\xa4ittet\xc3\xa4 alueen rajattomista kaupallisista mahdollisuuksista._NEWLINE_Koska Britannia ei ottanut aluetta hallintaansa, James Brooke hallitsi maata kuin henkil\xc3\xb6kohtaista l\xc3\xa4\xc3\xa4nityst\xc3\xa4\xc3\xa4n. Brooke nimitti malaijiv\xc3\xa4est\xc3\xb6\xc3\xa4 alueen hallintaan ja hy\xc3\xb6dynsi paikallisten taistelutaitoja maan armeijassa ja poliisivoimissa. Brooke laajensi Sarawakia Brunein kustannuksella 1850- ja 1860-luvuilla, ja Brooken kuoltua 1868 h\xc3\xa4nen veljenpoikansa Charles Brooke jatkoi suvun yksinvaltaa alueella. Charles my\xc3\xb6s laajensi Sarawakin aluetta sen nykyisiin mittoihin._NEWLINE_Vuonna 1888 Britannia otti Sarawakin suojelukseensa, sill\xc3\xa4 britit pelk\xc3\xa4siv\xc3\xa4t muiden siirtomaavaltojen, etenkin Saksan keisarikunnan vaikutusvallan kasvua Malaijien saaristossa. Brittihallitus puuttui kuitenkin vain ulkomaansuhteisiin ja Brooken dynastia hallitsi edelleen Sarawakin sis\xc3\xa4isi\xc3\xa4 asioita. Sarawakia hallinneet Brooket katsoivat ett\xc3\xa4 l\xc3\xa4nsimaisten liiketoimet olivat paikallisv\xc3\xa4est\xc3\xb6n hyv\xc3\xa4ksik\xc3\xa4ytt\xc3\xb6\xc3\xa4 ja Sarawak s\xc3\xa4ilyi syrj\xc3\xa4isen\xc3\xa4 alueena, johon l\xc3\xa4nsimaalainen kapitalismi ei ylt\xc3\xa4nyt. Vasta vuonna 1941 Sarawak sai perustuslakinsa, sata vuotta Brooke-suvun hallintaan astumisen j\xc3\xa4lkeen._NEWLINE_Japani miehitti toisen maailmansodan aikana Sarawakin vuonna 1941. Maan perustuslaki oli laadittu juuri japanilaismiehityst\xc3\xa4 edelt\xc3\xa4v\xc3\xa4n\xc3\xa4 p\xc3\xa4iv\xc3\xa4n\xc3\xa4. Sodan j\xc3\xa4lkeen ja japanilaisten vet\xc3\xa4ydytty\xc3\xa4 Sarawak palasi brittihallinnon alaisuuteen Britannian kruununsiirtomaaksi._NEWLINE_Vuonna 1963 Sarawak liittyi Malaijan p\xc3\xa4\xc3\xa4ministerin Tunku Abdul Rahmanin ehdottamaan valtioliittoon yhdess\xc3\xa4 Pohjois-Borneon kanssa. Uudessa Malesian liittovaltiossa Sarawakista tehtiin Malesian autonominen osavaltio. Sarawakin liitt\xc3\xa4minen Malesiaan laukaisi my\xc3\xb6s levottomuuksia, sill\xc3\xa4 Indonesia ei hyv\xc3\xa4ksynyt Borneon saaren pohjoisten alueiden liitosta Malesiaan. Malesian perustamisesta seurasi Indonesian ja Malesian v\xc3\xa4linen konfrontaatio. Levottomuudet saatiin kukistettua Brittil\xc3\xa4isen Kansainyhteis\xc3\xb6n tuella.\n_START_SECTION_\nMaantiede\n_START_PARAGRAPH_\nSarawakin pinta-ala on 124 450 neli\xc3\xb6kilometri\xc3\xa4 ja suuri osa maa-alasta on trooppista sademets\xc3\xa4\xc3\xa4. Sademetsiss\xc3\xa4 el\xc3\xa4\xc3\xa4 useita lajeja, joita ei muualla tapaa. Monet lajeista ovat ihmisen toiminnan seurauksena eritt\xc3\xa4in uhanalaisia, kuten borneonoranki. Luonnon suojelemiseksi Malesiaan on perustettu kansallispuistoja, kuten Sarawakissa oleva Niahin kansallispuisto, jonka luolista on l\xc3\xb6ytynyt j\xc3\xa4\xc3\xa4nteit\xc3\xa4 ihmisasutuksesta 40 000 vuoden takaa._NEWLINE_Sarawakin alue jakautuu m\xc3\xa4kiseen ja laaksoiseen rannikkoalueeseen ja vuoristoiseen sis\xc3\xa4maahan. Suuri osa l\xc3\xa4nnemp\xc3\xa4n\xc3\xa4 olevaa Sarawakin osavaltiota on rannikkoista alankoa, jossa on laajat mangroverantaiset tasangot. Sis\xc3\xa4maahan p\xc3\xa4in ment\xc3\xa4ess\xc3\xa4 maasto muuttuu kukkulaisemmaksi ja saaren keskiosissa ja pohjoisimmassa osassa, l\xc3\xa4hell\xc3\xa4 Sabahin osavaltion rajaa kohoaa vuoristo. Vuorijono muodostaa my\xc3\xb6s Sarawakin ja Indonesian rajan. Osavaltiota halkoo Rajangjoki._NEWLINE_Osavaltio jakautuu yhteentoista hallinnolliseen alueeseen, jotka ovat Kuching, Samarahan, Sri Aman, Betong, Sarikei, Sibu, Mukah, Kapit, Bintulu, Miri ja Limbang. Suurin alue on p\xc3\xa4\xc3\xa4kaupunki Kuchingin alue.\n_START_SECTION_\nV\xc3\xa4est\xc3\xb6\n_START_PARAGRAPH_\nSarawakin v\xc3\xa4est\xc3\xb6 on kirjavaa etniselt\xc3\xa4 taustaltaan. Suurin etninen ryhm\xc3\xa4 on ibanit, joita on noin 30% osavaltion v\xc3\xa4est\xc3\xb6st\xc3\xa4. Etnisesti kiinalaisia on runsaat 20%, kuten my\xc3\xb6s malaijeja. Muita v\xc3\xa4est\xc3\xb6ryhmi\xc3\xa4 ovat melanaut ja bidayuhit. Sarawakissa on my\xc3\xb6s intialaisv\xc3\xa4est\xc3\xb6\xc3\xa4.\n_START_SECTION_\nPolitiikka\n_START_PARAGRAPH_\nUseimmista Malesian osavaltioista poiketen Sarawak ei ole sulttaanikunta, vaan alueen johdossa on kuvern\xc3\xb6\xc3\xb6ri, jonka maan kuningas nimitt\xc3\xa4\xc3\xa4 virkaansa nelivuotiskaudeksi.\n_START_SECTION_\nMuuta\n_START_PARAGRAPH_\nVuonna 2003 valmistunut elokuva Unelmien aakkoset (The Sleeping Dictionary) sijoittuu 1930-luvun Sarawakiin. T\xc3\xa4m\xc3\xa4n romanttisen draaman keski\xc3\xb6ss\xc3\xa4 on englantilaismiehen ja malesialaisen naisen v\xc3\xa4linen rakkaustarina.'